ຄະນະນໍາກະຊວງການເງິນ ເຂົ້າອວຍພອນ ຄະນະນໍາກະຊວງປ້ອງກັນຄວາມສະຫງົບ
ໃນວັນທີ 3 ເມສາ 2017 ຜ່ານມານີ້ ຕາງໜ້າຄະນະນໍາກະຊວງການເງິນ ນໍາໂດຍທ່ານ ນາງ ທິບພະກອນ ຈັນທະວົງສາ ຮອງລັດຖະມົນຕີກະຊວງການເງິນ ພ້ອມດ້ວຍບັນດາກົມ, ບັນດາພະແນກການອ້ອມຂ້າງກະຊວງ ໄດ້ນໍາເອົາກະຕ່າດອກໄມ້ເຂົ້າອວຍພອນ ຄະນະນໍາກະຊວງ ປກສ ເນື່ອງໃນໂອກາດວັນສ້າງຕັ້ງກໍາລັງ ປ້ອງກັນຄວາມສະຫງົບ ຄົບຮອບ 56 ປີ ( 5 ເມສາ1961 - 5 ເມສາ 2017) ຕາງໜ້າຄະນະນໍາກະຊວງ ປກສ ກ່າວຮັບໂດຍທ່ານ ພົຕ ສິນທະວົງ ໄຊຍະກອນ ຮອງລັດຖະມົນຕີກະຊວງ ປກສ ພ້ອມດ້ວຍຄະນະ.
ໂອກາດດັ່ງກ່າວ, ທ່ານນາງ ທິບພະກອນ ຈັນທະວົງສາ ໄດ້ຍ້ອງຍໍຊົມເຊີຍກໍາລັງປ້ອງກັນຄວາມສະຫງົບ ທີ່ຍາດໄດ້ຫລາຍຜົນງານທີ່ຜ່ານມາ ເປັນຕົ້ນແມ່ນການປ້ອງກັນຄວາມສະຫງົບ, ຄວາມເປັນລະບຽບຮຽບຮ້ອຍຂອງສັງຄົມ, ການປ້ອງກັນກອງປະຊຸມ, ງານບຸນ ແລະ ວັນສໍາຄັນຕ່າງໆຂອງພັກ-ຂອງຊາດ ໃຫ້ມີຄວາມສະຫງົບ ແລະ ເປັນລະບຽບຮຽບຮ້ອຍດີ ແລະ ອວຍພອນໄຊໃຫ້ກໍາລັງປ້ອງກັນຄວາມສະຫງົບທຸກສະຫາຍ ຈົ່ງມີສຸຂະພາບແຂງແຮງ, ມີພະລານາໄມສົມບູນ ແລະ ພ້ອມກັນປະຕິບັດວຽກງານວິຊາສະເພາະຂອງຕົນໃຫ້ມີຜົນສໍາເລັດຍິ່ງໆຂື້ນໄປ.
ທ່ານ ພົຕ ສິນທະວົງ ໄຊຍະກອນ ຕາງໜ້າໃຫ້ຄະນະນໍາກະຊວງ ປກສ ລວມທັງກໍາລັງປ້ອງກັນຄວາມສະຫງົບທຸກສະຫາຍ ສະແດງຄວາມຂອບໃຈ ແລະ ຮູ້ບຸນຄຸນ ມາຍັງການນໍາກະຊວງກະເງິນພ້ອມດ້ວຍຄະນະ ທີ່ໄດ້ໃຫ້ຄໍາອວຍພອນມາຍັງກໍາລັງປ້ອງກັນຄວາມສະຫງົບໃນຄັ້ງນີ້ທັງເປັນກ່ນສະເເດງເຖິງມູນເຊື້ອຄວາມສາມັກຄີຮັກແພງເຊິ່ງກັນ ແລະ ກັນ ລະຫວ່າງສອງກະຊວງທີ່ນັບມື້ແໜ້ນແຟ້ນຕະຫລອດໄປ.
ພາບ-ຂ່າວ: ຫັດທະພອນ